Informácia
o stave plnenia štátnych programov výskumu a vývoja v roku 2003

1. Úvod

Štátne programy výskumu a vývoja (ďalej len „štátne programy“) boli schválené uznesením vlády SR č.1007/2002 k materiálu „Štátne programy výskumu a vývoja s návrhom harmonogramu ich realizácie a finančného zabezpečenia v roku 2002 s výhľadom finančného zabezpečenia od roku 2003 do roku 2006 a definovaním ich cieľových parametrov s výhľadom do roku 2010“. V predmetnom materiáli bolo schválených 10 štátnych programov (6 prierezových a 4 tematické), z ktorých každý má stanovené ciele, podprogramy výskumu a vývoja (ďalej len „podprogram“) alebo tematické okruhy, charakteristiku, dobu riešenia, predpokladané finančné náklady na riešenie celkom a v jednotlivých rokoch riešenia a administratívneho garanta štátneho programu. 

Vládou SR boli schválené nasledujúce štátne programy a podprogramy a ich administratívni garanti (ďalej len „administrátor“):

Prierezové štátne programy

•	Budovanie informačnej spoločnosti, administrátor: MŠ SR
Tematické okruhy:
      TO1: Nástroje a metódy pre informačnú spoločnosť
      TO2: Informatizácia vzdelávania a výchovy 
      TO3: Manažment znalostí a inteligentné rozhrania
      TO4: Digitálna štátna, regionálna a verejná správa
      TO5: Informačná a komunikačná infraštruktúra a komponenty

•	Kvalita života – zdravie, výživa, vzdelávanie, administrátor: SAV
Podprogramy:
•	Genomika nádorových, kardiovaskulárnych a prenosných ochorení pre zdravšiu populáciu ľudí a zvierat, administrátor: SAV
•	Ekologizácia a ekonomická racionalizácia primárnej poľnohospodárskej  produkcie, administrátor: MP SR
•	Potraviny – kvalita a bezpečnosť, administrátor: MP SR
•	Vplyv stavebných materiálov, konštrukcií a geologických faktorov na kvalitu života, administrátor: MVRR SR
•	Výživa a zdravie vo výchove a vzdelávaní, administrátor: MŠ SR

•	Rozvoj progresívnych technológií pre výkonnú ekonomiku, administrátor: MH SR
Tematické okruhy:
TO1: Technologické inovácie 
TO2: Biotechnológie
TO3: Sofistikované procesy
TO4: Progresívne materiály
              
•	Využívanie domácich surovín a zdrojov, administrátor: MH SR      
      Tematické okruhy:
      TO1:  Efektívnejšie využívanie nerastných surovín.
      TO2:  Trvalo udržateľné využívanie dreva ako domácej obnoviteľnej suroviny.
      TO3:   Komplexné využívanie rastlinných surovín.
      TO4:  Trvalo udržateľné využívanie prírodných zdrojov    
                           
•	Uplatnenie progresívnych princípov výroby a premien energie, , administrátor: MH SR 
       Tematické okruhy:
       TO1: Výrobné zdroje a premeny
       TO2: Optimalizácia premien energie v elektrizačnej  sústave, v prenosových a distribučných   
	sieťach

•	Účasť spoločenských vied na rozvoji spoločnosti, administrátor: SAV
  Tematické okruhy:
  TO1: Súčasné civilizačno-kultúrne procesy a kultúrna, resp. národná identita v transformujúcej sa slovenskej spoločnosti
  TO2: Regionálna diferenciácia, regionálny rozvoj v SR v kontexte integračných dosahov
  TO3: Právne vedy a ich prínos k analýze procesu transformácie v podmienkach integrácie do EÚ
  TO4: Výskum ekonomických a sociálnych dôsledkov adaptácie agropotravinárskeho sektora a   vidieka SR na podmienky európskej integrácie a globalizácie.
  TO5: Globalizácia, integrácia a zavŕšenie transformácie - určujúce smery hospodárskeho rozvoja Slovenska a vytvárania ekonomických predpokladov modernizácie slovenskej spoločnosti.
  TO6:  Národ, národnosti a etnické skupiny v transformujúcej sa spoločnosti.
  TO7:  Vonkajšie a vnútorné podmienky formovania politického systému na Slovensku.
  TO8: Občiansky (tretí) sektor a jeho miesto a funkcie v rozvoji demokracie a občianskej spoločnosti na Slovensku.

Tematické štátne programy 

•	Rozvoj osobnosti a talentu mladých zamestnancov a doktorandov výskumu a vývoja do 35 rokov, administrátor: SAV
Podprogramy
•	Realizácia vynikajúcich projektov a podpora profesionálneho rastu mladých zamestnancov a doktorandov výskumu a vývoja,  administrátor: SAV
•	Zlepšovanie spoločenského postavenia vedy a techniky a budovanie vedeckej kariéry, administrátor: MŠ SR
•	Zlepšenie sociálneho zabezpečenia mladých zamestnancov a doktorandov výskumu a vývoja a ich stabilizácie vo výskumno-vývojovej základni, administrátor: MPSVR  SR

•	Komplexné riešenie podpory a efektívneho využívania infraštruktúry výskumu a vývoja, administrátor: MŠ SR

•	Prognóza rozvoja a využívania vedy a techniky do roku 2015 – vypracovanie metódou Technológie prognózovania (Technology Foresight), administrátor: SAV
•	Aktuálne otázky rozvoja spoločnosti, administrátor: MŠ SR
  Tematické okruhy:
TO1: Rozvoj ľudských zdrojov, sociálna a pracovná ochrana
TO2: Regionálne disparity ekonomického a spoločenského rozvoja 
TO3: Kultúrne a prírodné dedičstvo a jeho ochrana
TO4: Sociálne dôsledky vstupu Slovenska do EÚ 
       TO5: Trvaloudržateľný územný rozvoj a priestorové predpoklady integrácie SR do EÚ
     
Administrátori podľa §14, ods. 7 zákona č.132/2002 Z. z. o vede a technike v znení neskorších predpisov (ďalej len „zákon o vede a technike“) administratívne zabezpečujú výber, financovanie a kontrolu plnenia štátnych programov a podprogramov. Za odbornú stránku štátnych programov a podprogramov – za výber, posudzovanie a schvaľovanie návrhov úloh výskumu a vývoja štátneho programu alebo podprogramu podľa §14, ods. 9 zákona o vede a technike zodpovedá rada štátneho programu alebo rada podprogramu 

2.1 Zabezpečenie procesu výberu úloh výskumu a vývoja štátnych programov a podprogramov 

Pre zabezpečenie rovnakého prístupu všetkých administrátorov štátnych programov a administrátorov podprogramov k napĺňaniu obsahu štátnych programov a podprogramov úlohami výskumu a vývoja a transparentnosť procesu obchodných verejných súťaží (ďalej len „verejná súťaž“) ku štátnym programom a podprogramom, gestor štátnych programov (MŠ SR) v spolupráci s predsedami rád štátnych programov a zástupcami administrátorov štátnych programov vypracoval „Metodický postup na zabezpečenie a organizáciu obchodnej verejnej súťaže štátnych programov výskumu a vývoja (ďalej len „metodický postup)“. 

Metodický postup upravuje (v súlade so zákonom o vede a technike a § 286 obchodného zákonníka) prípravu, vyhlásenie, spôsob výberu najvhodnejších úloh výskumu a vývoja zodpovedajúcich cieľom a vecnému zameraniu štátneho programu alebo podprogramu. Tiež upravuje úlohy a postupy rady štátneho programu, rady podprogramu a administrátorov pri zabezpečení a organizácii verejnej súťaže.

Rady štátnych programov a rady podprogramov koncom roku 2002 naformulovali z vládou schválených štátnych programov a podprogramov v zmysle uvedeného metodického postupu výzvy pre  vyhlásenie verejných súťaží na podávanie návrhov úloh výskumu a vývoja štátnych programov a podprogramov. 
V roku 2003 sa na základe týchto výziev uskutočnili 2 kolá verejných súťaží (1. kolo marec – máj a 2. kolo august – október). Z vybraných úloh výskumu a vývoja štátnych programov a podprogramov v roku 2003 začalo riešenie 58-ich úloh. Názvy úloh výskumu a vývoja, ktorými sa realizuje plnenie jednotlivých štátnych programov a podprogramov sú uvedené v Prílohe 2 materiálu. 

2.2	Prehľad o stave vecného a finančného plnenia štátnych programov výskumu a vývoja v roku 2003 (na základe podkladov administrátorov štátnych programov)

V období február – začiatok apríla 2004 administrátori štátnych programov a administrátori podprogramov k úlohám výskumu a vývoja štátnych programov a podprogramov vykonali oponentské konania, ktorých cieľom bolo vyhodnotiť stav vecného riešenia úloh výskumu a vývoja a tým plnenia štátnych programov a podprogramov v roku 2003. Pre koordinovaný postup administrátorov štátnych programov a administrátorov podprogramov pri zabezpečovaní procesu oponentských konaní k úlohám štátnych programov vypracovalo MŠ SR v súlade s §14, ods.19 zákona o vede a technike „Metodické usmernenie pre kontrolu riešenia úloh výskumu a vývoja financovaných zo štátneho rozpočtu“.

Na základe uskutočnených oponentských konaní ku štátnym programom možno viesť nasledujúce závery.
  
Štátny program - Budovanie informačnej spoločnosti

	Tento štátny program bol v roku 2003 plnený 5-imi úlohami výskumu a vývoja s názvami podľa Prílohy 2/1a materiálu. Konkrétne ciele úloh, ktoré boli plnené so stručnou anotáciou ich plnenia sú uvedené v Prílohe 1, str. 1-2.

	Na plnenie týchto 5 úloh v roku 2003 bolo na základe zmlúv poskytnutých 27 730 tis. Sk z prostriedkov štátneho rozpočtu a 5 100 tis. Sk z mimorozpočtových zdrojov. Prostriedky  štátneho rozpočtu boli v roku 2003 vyčerpané v plnej výške. Mimorozpočtové zdroje boli čerpané vo výške 5 288 tis. Sk, čo znamená, že čerpanie mimorozpočtových zdrojov bolo prekročené o 188 tis. Sk. Na celkovom financovaní štátneho programu v roku 2003 sa mimorozpočtové zdroje podieľali 16%.
	
Z prostriedkov štátneho rozpočtu bolo poskytnutých najviac sektoru vysokých škôl (80%), potom podnikateľskému sektoru výskumu a vývoja a najmenej prostriedkov na riešenie úloh obdržal štátny sektor výskumu a vývoja (Príloha 2/1a).  Tieto prostriedky boli vyčerpané uvedenými sektormi výskumu a vývoja v plnej výške.
	Z mimorozpočtových zdrojov najviac prostriedkov bolo poskytnutých sektoru vysokých škôl, potom podnikateľskému sektoru, štátnemu sektoru a najmenej neziskovému sektoru výskumu a vývoja. Mimorozpočtové prostriedky boli uvedeným sektorom poskytnuté nad rámec zmluvne prisľúbených prostriedkov.    

Štátny program - Kvalita života – zdravie, výživa a vzdelávanie

Tento štátny program sa člení na 5 podprogramov a je plnený 10-imi úlohami výskumu a vývoja. Konkrétne ciele úloh, ktoré boli plnené so stručnou anotáciou ich plnenia sú uvedené v Prílohe 1, str. 3-11. 
Na riešenie úloh tohto štátneho programu bolo v roku 2003 poskytnutých 233 292 tis. Sk zo štátneho rozpočtu a 16 660 tis. Sk z mimorozpočtových zdrojov (7% z celkových výdavkov). 

Najviac prostriedkov štátneho rozpočtu určených na riešenie týchto 10 úloh bolo poskytnutých štátnemu sektoru - 74%, potom 13% bolo poskytnutých podnikateľskému sektoru, sektoru vysokých škôl bolo poskytnutých 12% a 1% bolo poskytnuté neziskovému sektoru. Štátny sektor výskumu a vývoja vyčerpal poskytnuté prostriedky štátneho rozpočtu vo výške 89%, sektor vysokých škôl vo výške 89% a podnikateľský sektor a neziskový sektor čerpali prostriedky v plnej výške. 
Z mimorozpočtových zdrojov bolo poskytnutých štátnemu sektoru 46%, podnikateľskému sektoru 28% a sektoru vysokých škôl 26%. Štátny sektor čerpal tieto prostriedky vo výške 97%, podnikateľský ich vyčerpal v plnej výške a sektor vysokých škôl použil naviac 5% z mimorozpočtových zdrojov.

Plnenie štátneho programu v roku 2003 podľa jednotlivých podprogramov bolo nasledujúce.

Podprogram – Genomika kardiovaskulárnych, nádorových a prenosných ochorení pre zdravšiu  populáciu ľudí a zvierat

Tento podprogram bol v roku 2003 plnený 3-omi úlohami výskumu a vývoja s názvami podľa Prílohy 2/1b materiálu. Konkrétne ciele úloh plnené v roku 2003 so stručnou anotáciou  plnenia sú uvedené v Prílohe 1, str. 3-4.

	Na plnenie 3 úloh bolo na základe zmlúv poskytnutých 28 608 tis. Sk z prostriedkov štátneho rozpočtu. Mimorozpočtové zdroje sa na riešení podprogramu nepodieľali. Poskytnuté prostriedky štátneho rozpočtu boli vyčerpané vo výške 23 823 tis. Sk (83%).

	Z prostriedkov štátneho rozpočtu bola podstatná väčšina poskytnutá štátnemu sektoru (93%) a malá časť bola poskytnutá sektoru vysokých škôl (Príloha 2/1b). Poskytnuté prostriedky sektor vysokých škôl vyčerpal v plnej výške a štátny sektor ich vyčerpal vo výške 82%.
	
Podprogram – Ekologizácia a ekonomická racionalizácia primárnej poľnohospodárskej produkcie                

Tento podprogram bol v roku 2003 plnený 2-omi úlohami výskumu a vývoja s názvami podľa Prílohy 2/1b materiálu. Konkrétne ciele úloh plnené v roku 2003 so stručnou anotáciou  plnenia sú uvedené v Prílohe 1, str. 4-6.

	Na plnenie 2 úloh bolo na základe zmlúv poskytnutých 98 123 tis. Sk z prostriedkov štátneho rozpočtu. Mimorozpočtové zdroje sa na financovaní riešenia podprogramu podieľali vo výške 3 734 tis. Sk (4%). Poskytnuté prostriedky štátneho rozpočtu a aj mimorozpočtové zdroje boli vyčerpané v plnej výške.

	Z prostriedkov štátneho rozpočtu bola podstatná väčšina poskytnutá štátnemu sektoru (84%). Zvyšok bol poskytnutý podnikateľskému sektoru a potom sektoru vysokých škôl (Príloha 2/1b). Sektory poskytnuté prostriedky štátneho rozpočtu vyčerpali v plnej výške.
Z mimorozpočtových zdrojov najviac prostriedkov bolo poskytnutých štátnemu sektoru, potom podnikateľskému sektoru a sektoru vysokých škôl. Tieto prostriedky boli uvedenými sektormi vyčerpané v plnej výške. 

Podprogram – Potraviny – kvalita a bezpečnosť

Tento podprogram bol v roku 2003 plnený 2-omi úlohami výskumu a vývoja s názvami podľa Prílohy 2/1b materiálu. Konkrétne ciele úloh plnené v roku 2003 so stručnou anotáciou  plnenia sú uvedené v Prílohe 1, str. 6-9.
	
Na plnenie 2 úloh bolo na základe zmlúv poskytnutých 91 373 tis. Sk z prostriedkov štátneho rozpočtu. Mimorozpočtové zdroje sa na celkovom financovaní riešenia podprogramu podieľali vo výške 9 486 tis. Sk (9%). Poskytnuté prostriedky štátneho rozpočtu boli čerpané vo výške 77 499 tis. Sk (85%) a mimorozpočtové zdroje boli vyčerpané vo výške 9 207 tis. Sk (97%).

	Z prostriedkov štátneho rozpočtu bola podstatná väčšina poskytnutá štátnemu sektoru (63%). Zvyšok bol poskytnutý podnikateľskému sektoru (21%) a potom sektoru vysokých škôl (16%) (Príloha 2/1b). Štátny sektor vyčerpal prostriedky štátneho rozpočtu vo výške 76%. Zvyšné 2 sektory poskytnuté prostriedky štátneho rozpočtu vyčerpali v plnej výške.
Z mimorozpočtových zdrojov najviac prostriedkov bolo poskytnutých štátnemu sektoru, potom podnikateľskému sektoru a sektoru vysokých škôl. Štátny sektor nevyužil všetky mimorozpočtové zdroje a ostatné 2 sektory mimorozpočtové zdroje vyčerpali v plnej výške. 

Podprogram – Vplyv stavebných materiálov,  konštrukcií a geologických faktorov na kvalitu života

Tento podprogram bol v roku 2003 plnený 2-omi úlohami výskumu a vývoja s názvami podľa Prílohy 2/1b materiálu. Konkrétne ciele úloh plnené v roku 2003 so stručnou anotáciou  plnenia sú uvedené v Prílohe 1, str. 9-10.

	Na plnenie 2 úloh bolo na základe zmlúv poskytnutých 7 388 tis. Sk prostriedkov zo štátneho rozpočtu. Mimorozpočtové zdroje sa na financovaní riešenia podprogramu podieľali vo výške 440 tis. Sk (6%). Poskytnuté prostriedky štátneho rozpočtu a aj mimorozpočtové zdroje boli vyčerpané v plnej výške.

	Z prostriedkov štátneho rozpočtu bolo štátnemu sektoru poskytnutých 38%, sektoru vysokých škôl 32%, podnikateľskému sektoru 29% a neziskovému sektoru 1%. Všetky sektory poskytnuté prostriedky štátneho rozpočtu vyčerpali v plnej výške.
Z mimorozpočtových zdrojov najviac prostriedkov bolo poskytnutých podnikateľskému sektoru 77% a štátnemu sektoru 23%. Obidva sektory mimorozpočtové zdroje vyčerpali v plnej výške. 

Podprogram – Výživa a zdravie vo výchove a vzdelávaní                                      

Tento podprogram bol v roku 2003 plnený 1 úlohou výskumu a vývoja s názvom podľa Prílohy 2/1b materiálu. Konkrétne ciele úlohy plnené v roku 2003 so stručnou anotáciou  plnenia sú uvedené v Prílohe 1, str.10-11.

	Na plnenie 1 úlohy bolo na základe zmluvy poskytnutých 7 800 tis. Sk zo štátneho rozpočtu. Mimorozpočtové zdroje sa na financovaní riešenia podprogramu podieľali vo výške 3 000 tis. Sk (28%). Poskytnuté prostriedky štátneho rozpočtu a aj mimorozpočtové zdroje boli vyčerpané v plnej výške.

	Z prostriedkov štátneho rozpočtu bolo 85% poskytnutých sektoru vysokých škôl, 11% štátnemu sektoru a 4% podnikateľskému sektoru. Sektor vysokých škôl vyčerpal poskytnuté prostriedky štátneho rozpočtu vo výške 55%, štátny sektor vo výške 99% a podnikateľský sektor v plnej výške.
Z mimorozpočtových zdrojov najviac prostriedkov bolo poskytnutých sektoru vysokých škôl 88%, štátnemu sektoru 7% a podnikateľskému sektoru 5%. Z mimorozpočtových zdrojov poskytnutých sektoru vysokých škôl bolo čerpaných 79%. Štátny sektor použil tieto prostriedky  nad rámec zmluvne dohodnutých prostriedkov a to vo výške 127%. Podnikateľský sektor plne vyčerpal poskytnuté mimorozpočtové zdroje. 

Štátny program – Rozvoj progresívnych technológií pre výkonnú ekonomiku

Tento štátny program bol v roku 2003 plnený 4-mi úlohami výskumu a vývoja s názvami podľa Prílohy 2/1c materiálu. Konkrétne ciele úloh, ktoré boli plnené so stručnou anotáciou ich plnenia sú uvedené v Prílohe 1, str.12-13.

	Na plnenie týchto 4 úloh bolo v roku 2003 na základe zmlúv poskytnutých 56 452 tis. Sk z prostriedkov štátneho rozpočtu a 46 328 tis. Sk z mimorozpočtových zdrojov. Prostriedky štátneho rozpočtu a aj mimorozpočtové zdroje boli v roku 2003 vyčerpané v plnej výške. Mimorozpočtové zdroje sa na celkovom financovaní štátneho programu v roku 2003 podieľali vo výške 45%.
	
Z prostriedkov štátneho rozpočtu bolo poskytnutých najviac podnikateľskému sektoru – 87%, potom sektoru vysokých škôl – 7%, neziskovému sektoru – 6%  a najmenej prostriedkov na riešenie úloh obdržal štátny sektor (0,2%). Tieto prostriedky boli vyčerpané všetkými sektormi výskumu a vývoja v plnej výške.
	Z mimorozpočtových zdrojov bolo najviac prostriedkov a to 95% poskytnutých podnikateľskému sektoru,  5% bolo poskytnutých neziskovému sektoru výskumu a vývoja. Tieto prostriedky boli uvedenými sektormi prečerpané. Podnikateľský sektor čerpal naviac zo zmluvne prisľúbených mimorozpočtových zdrojov o 2% a neziskový sektor o 6%.    

Štátny program – Uplatnenie progresívnych princípov výroby a premien energie

Tento štátny program bol v roku 2003 plnený 1 úlohou výskumu a vývoja s názvom podľa Prílohy 2/1d materiálu. Konkrétne ciele úlohy, ktoré boli plnené so stručnou anotáciou ich plnenia sú uvedené v Prílohe 1, str.14-15.

	Na plnenie úlohy bolo v roku 2003 na základe zmluvy poskytnutých 44 800 tis. Sk z prostriedkov štátneho rozpočtu a 40 000 tis. Sk z mimorozpočtových zdrojov. Prostriedky štátneho rozpočtu boli čerpané na 99% a mimorozpočtové zdroje boli vyčerpané vo výške 99%. Mimorozpočtové zdroje sa na celkovom financovaní štátneho programu v roku 2003 podieľali vo výške 47%.
	
Z prostriedkov štátneho rozpočtu bolo poskytnutých najviac podnikateľskému sektoru – 99,8 % a 0,2% z prostriedkov štátneho rozpočtu bolo poskytnutých štátnemu sektoru. Podnikateľský sektor vyčerpal tieto prostriedky vo výške 99% a štátny sektor v plnej výške.
	Z mimorozpočtových zdrojov najviac prostriedkov bolo poskytnutých podnikateľskému sektoru – 99,7% a 0,3% štátnemu sektoru výskumu a vývoja. Tieto prostriedky podnikateľský sektor použil vo výške 99% a štátny sektor v plnej výške.    

Štátny program – Využívanie domácich surovín a zdrojov

Tento štátny program bol v roku 2003 plnený 3-mi úlohami výskumu a vývoja s názvami podľa Prílohy 2/1e materiálu. Konkrétne ciele úloh, ktoré boli plnené so stručnou anotáciou ich plnenia sú uvedené v Prílohe 1, 15-17.

	Na plnenie týchto 3 úloh bolo v roku 2003 na základe zmlúv poskytnutých 23 280 tis. Sk z prostriedkov štátneho rozpočtu a 4 880 tis. Sk z mimorozpočtových zdrojov. Mimorozpočtové zdroje sa tým na celkovom financovaní štátneho programu v roku 2003 podieľali vo výške 17%. Prostriedky štátneho rozpočtu boli v roku 2003 vyčerpané v plnej výške, mimorozpočtové zdroje vo výške 95%.  
	
Z prostriedkov štátneho rozpočtu bolo poskytnutých najviac podnikateľskému sektoru – 82%. Sektoru vysokých škôl bolo poskytnutých – 14% a štátnemu sektoru – 4%. Tieto prostriedky boli vyčerpané všetkými sektormi výskumu a vývoja v plnej výške.
	Z mimorozpočtových zdrojov najviac prostriedkov bolo poskytnutých podnikateľskému sektoru – 92%, sektoru vysokých škôl – 7% a štátnemu sektoru – 1%. Podnikateľský sektor použil mimorozpočtové zdroje len vo výške 94%. Zvyšné 2 sektory vyčerpali mimorozpočtové zdroje v plnej výške. 

Štátny program – Účasť spoločenských vied na rozvoji spoločnosti

Tento štátny program bol v roku 2003 plnený 9-mi úlohami výskumu a vývoja s názvami podľa Prílohy 2/1f materiálu. Konkrétne ciele úloh, ktoré boli plnené so stručnou anotáciou ich plnenia sú uvedené v Prílohe 1, str. 17-20.

	Na plnenie týchto 9 úloh bolo v roku 2003 na základe zmlúv poskytnutých 20 564 tis. Sk z prostriedkov štátneho rozpočtu a 200 tis. Sk z mimorozpočtových zdrojov. Prostriedky štátneho rozpočtu a aj mimorozpočtové zdroje boli v roku 2003 vyčerpané v plnej výške. Mimorozpočtové zdroje sa na celkovom financovaní štátneho programu v roku 2003 podieľali vo výške asi 1%.
	
Z prostriedkov štátneho rozpočtu bolo poskytnutých najviac štátnemu sektoru – 63%, potom sektoru vysokých škôl – 19% a neziskovému sektoru – 18%. Tieto prostriedky boli vyčerpané všetkými sektormi výskumu a vývoja v plnej výške.
	Z mimorozpočtových zdrojov boli prostriedky poskytnuté štátnemu sektoru a štátny sektor ich plne vyčerpal.    

Štátny program – Rozvoj osobnosti a talentu mladých zamestnancov a doktorandov výskumu a vývoja do 35 rokov

Tento štátny program bol v roku 2003 plnený 15-mi úlohami výskumu a vývoja v 2 podprogramoch s názvami podľa Prílohy 2/1h materiálu. Konkrétne ciele úloh, ktoré boli plnené so stručnou anotáciou ich plnenia sú uvedené v Prílohe 1, str. 22-28.

	Na plnenie týchto 15 úloh bolo v roku 2003 na základe zmlúv poskytnutých 31 793 tis. Sk z prostriedkov štátneho rozpočtu a 2 413 tis. Sk z mimorozpočtových zdrojov. Mimorozpočtové zdroje sa na celkovom financovaní štátneho programu v roku 2003 podieľali vo výške 7%. Prostriedky štátneho rozpočtu boli čerpané do výšky 70% a z mimorozpočtových zdrojov bolo použitých prostriedkov naviac  o 10%.
	
Z prostriedkov štátneho rozpočtu bolo poskytnutých najviac sektoru vysokých škôl – 45%, potom štátnemu sektoru – 42%, podnikateľskému sektoru 7% a neziskovému sektoru – 6%.  Tieto prostriedky ani jeden zo sektorov nevyčerpal v plnej výške. Sektor vysokých škôl vyčerpal len 61%, štátny sektor 86%, podnikateľský sektor 89% a neziskový sektor 18%. 
	Z mimorozpočtových zdrojov najviac prostriedkov bolo poskytnutých sektoru vysokých škôl – 56%, štátnemu sektoru – 30%, podnikateľskému sektoru – 9% a neziskovému sektoru –5%. Tieto prostriedky v plnej výške vyčerpal podnikateľský sektor, sektor vysokých škôl použil z mimorozpočtových zdrojov naviac o 4%, štátny sektor o 16% a neziskový sektor o 55%.

Podprogram – Realizácia vynikajúcich projektov na podporu profesionálneho rastu mladých  zamestnancov a doktorandov výskumu a vývoja 

Tento podprogram bol v roku 2003 plnený 12-imi úlohami výskumu a vývoja s názvami podľa Prílohy 2/1h materiálu. Konkrétne ciele úloh plnené v roku 2003 so stručnou anotáciou  plnenia sú uvedené v Prílohe 1, str.22-27.

	Na plnenie 12 úloh bolo na základe zmlúv poskytnutých 25 293 tis. Sk z prostriedkov štátneho rozpočtu. Mimorozpočtové zdroje sa na financovaní riešenia podprogramu podieľali vo výške 2 167 tis. Sk (8%). Poskytnuté prostriedky štátneho rozpočtu boli vyčerpané vo výške 86% a mimorozpočtové zdroje boli prečerpané o 5%. 
	
Z prostriedkov štátneho rozpočtu bola podstatná väčšina poskytnutá štátnemu sektoru (53%). Sektoru vysokých škôl bolo poskytnutých 37%, štátnemu sektoru 7% a neziskovému sektoru 3%. Štátny sektor vyčerpal z poskytnutých prostriedkov štátneho rozpočtu 86%, sektor vysokých škôl 92%, neziskový sektor nečerpal žiadne prostriedky štátneho rozpočtu a podnikateľský sektor vyčerpal všetky poskytnuté prostriedky.
Z mimorozpočtových zdrojov najviac prostriedkov bolo poskytnutých sektoru vysokých škôl 57%, štátnemu sektor 33% a podnikateľskému sektoru 10%. Sektor vysokých škôl a podnikateľský sektor vyčerpali poskytnuté prostriedky v plnej výške. Z mimorozpočtových zdrojov štátny sektor použil prostriedky naviac o 16%. 

Podprogram – Zlepšovanie spoločenského postavenia vedy a techniky a budovanie vedeckej kariéry   

Tento podprogram bol v roku 2003 plnený 3-omi úlohami výskumu a vývoja s názvami podľa Prílohy 2/1h materiálu. Konkrétne ciele úloh plnené v roku 2003 so stručnou anotáciou  plnenia sú uvedené v Prílohe 1, str. 27-28.

	Na plnenie 3 úloh bolo na základe zmlúv poskytnutých 6 500tis. Sk z prostriedkov štátneho rozpočtu. Mimorozpočtové zdroje sa na financovaní riešenia podprogramu podieľali vo výške 246 tis. Sk (4%). Poskytnuté prostriedky štátneho rozpočtu boli vyčerpané vo výške 9% a mimorozpočtové zdroje boli prečerpané o 48%. 
	
Z prostriedkov štátneho rozpočtu bola podstatná väčšina poskytnutá sektoru vysokých škôl – 76%, neziskovému sektoru bolo poskytnutých – 19% a podnikateľskému sektoru bolo poskytnutých 5%. Sektor vysokých škôl vyčerpal z poskytnutých prostriedkov štátneho rozpočtu nie celé 2%, neziskový sektor vyčerpal 30% a podnikateľský sektor 34%. 
Mimorozpočtové zdroje boli poskytnuté neziskovému sektoru -  50% a sektoru vysokých škôl – 50%. Sektor vysokých škôl použil z mimorozpočtových zdrojov naviac o 42% a neziskový sektor naviac o 55%. 

Podprogram -  Stabilizácia mladých zamestnancov a doktorandov výskumu a vývoja zlepšením sociálneho zabezpečenia
	
Plnenie tohto podprogramu sa v roku 2003 nezačalo z dôvodu  neúspešných verejných súťaží vypísaných k tomuto podprogramu.
 
Štátny program – Komplexné riešenie podpory a efektívneho využívania infraštruktúry

Tento štátny program bol v roku 2003 plnený 3-mi úlohami výskumu a vývoja s názvami podľa Prílohy 2/1g materiálu. Konkrétne ciele úloh, ktoré boli plnené so stručnou anotáciou ich plnenia sú uvedené v Prílohe 1, str.20-22.

	Na plnenie týchto 3 úloh bolo na základe zmlúv poskytnutých 64 897 tis. Sk z prostriedkov štátneho rozpočtu a 6 000 tis. Sk z mimorozpočtových zdrojov. Mimorozpočtové zdroje sa tým na celkovom financovaní štátneho programu v roku 2003 podieľali vo výške 8%. Prostriedky štátneho rozpočtu boli v roku 2003 použité vo výške 57%, mimorozpočtové zdroje vo výške 0,6%.  
	
Z prostriedkov štátneho rozpočtu bolo poskytnutých najviac sektoru vysokých škôl – 60%. Štátnemu sektoru bolo poskytnutých  – 34% a podnikateľskému sektoru – 6%. Tieto prostriedky sektor vysokých škôl vyčerpal vo výške 39%, štátny sektor vo výške 99% a podnikateľský sektor nečerpal žiadne prostriedky štátneho rozpočtu.
	Z mimorozpočtových zdrojov najviac prostriedkov bolo poskytnutých podnikateľskému sektoru – 67%, sektoru vysokých škôl – 33%. Podnikateľský sektor nepoužil mimorozpočtové zdroje a sektor vysokých škôl použil len 2% z mimorozpočtových zdrojov. 

Štátny program – Prognóza rozvoja a využívania vedy a techniky do roku 2015   

Tento štátny program bol v roku 2003 plnený 1 úlohou výskumu a vývoja s názvom podľa Prílohy 2/1i materiálu. Konkrétne ciele úlohy, ktoré boli plnené so stručnou anotáciou ich plnenia sú uvedené v Prílohe 1, str.31-32.

	Na plnenie úlohy bolo na základe zmluvy poskytnutých 8 392 tis. Sk z prostriedkov štátneho rozpočtu, prostriedky z mimorozpočtových zdrojov sa nepodieľali na financovaní úlohy. Prostriedky štátneho rozpočtu boli čerpané v plnej výške.	

Z prostriedkov štátneho rozpočtu bolo poskytnutých najviac štátnemu sektoru – 48%, neziskovému sektoru – 30%, sektoru vysokých škôl – 17% a podnikateľskému sektoru – 5%.  Všetky sektory vyčerpali poskytnuté prostriedky v plnej výške.

Štátny program – Aktuálne otázky rozvoja spoločnosti                                                        

Tento štátny program bol v roku 2003 plnený 7-imi úlohami výskumu a vývoja s názvami podľa Prílohy 2/1ch materiálu. Konkrétne ciele úloh, ktoré boli plnené so stručnou anotáciou ich plnenia sú uvedené v Prílohe 1, str.28-31.

	Na plnenie týchto 7 úloh bolo v roku 2003 na základe zmlúv poskytnutých 29 313 tis. Sk z prostriedkov štátneho rozpočtu a 7 379 tis. Sk z prostriedkov mimorozpočtových zdrojov. Mimorozpočtové zdroje sa na celkovom financovaní štátneho programu v roku 2003 podieľali vo výške 20%. Prostriedky štátneho rozpočtu boli vyčerpané vo výške 69% a z mimorozpočtových zdrojov bolo použitých 99%. 
	
Z prostriedkov štátneho rozpočtu bolo poskytnutých najviac podnikateľskému sektoru – 44%, štátnemu sektoru – 42% a sektoru vysokých škôl – 14%. Podnikateľský sektor vyčerpal 88%, štátny sektor 69% a sektor vysokých škôl 8%.
	Z mimorozpočtových zdrojov boli prostriedky poskytnuté podnikateľskému sektoru vo výške približne 83%, štátnemu sektoru vo výške 17% a sektoru vysokých škôl vo výške 0,16%. Podnikateľský sektor a sektor vysokých škôl tieto prostriedky plne vyčerpali. Štátny sektor vyčerpal tieto prostriedky vo výške 97%.    
  
3.  Záver

Oponentské rady v záveroch z oponentských konaní konštatovali vecné plnenie štátnych programov v roku 2003 v súlade s dľžkou doby ich riešenia (väčšina úloh výskumu a vývoja štátnych programov začala riešenie až koncom roka 2003, čo bolo dôsledkom podpísania zmlúv k úlohám výskumu a vývoja štátnych programov a podprogramov koncom roka 2003). 

Na riešenie úloh výskumu a vývoja štátnych programov bolo poskytnutých 540 513 tis. Sk zo štátneho rozpočtu, z ktorých najviac smerovalo do štátneho sektora – 45% a potom do podnikateľského sektora – 31%. Do sektora vysokých škôl smerovalo 22% a do neziskového sektora 2%. 
Vzhľadom na začatie riešenia väčšiny úloh výskumu a vývoja štátnych programov až koncom roka 2003 neboli vyčerpané všetky prostriedky štátneho rozpočtu určené na ich riešenie v roku 2003. Štátny sektor vyčerpal 90% z poskytnutých prostriedkov štátneho rozpočtu, podnikateľský sektor 96%, sektor vysokých škôl 70% a neziskový sektor 85% poskytnutých prostriedkov.

	Na riešenie štátnych programov bolo v roku 2003 zmluvne požadovaných 128 960 tis. Sk z mimorozpočtových zdrojov. Týmto sa mimorozpočtové zdroje na financovaní riešenia štátnych programov mali podieľať vo výške 19%. Najviac týchto zdrojov malo byť použitých podnikateľským sektorom – 81%, potom sektorom vysokých škôl – 9%, štátnym sektorom – 8% a neziskovým sektorom – 2%. 
Zo zmluvne stanovených mimorozpočtových zdrojov bolo však využitých 123 757 tis. Sk. Vzhľadom na čerpanie prostriedkov štátneho rozpočtu (tieto boli čerpané vo výške 472 242 tis. Sk) možno konštatovať, že na celkovom financovaní štátnych programov v roku 2003, sa mimorozpočtové zdroje podieľali 21 %-ami. Podnikateľský sektor použil zo zmluvne stanovených mimorozpočtových zdrojov 96%, sektor vysokých škôl 86%, štátny sektor 99% a neziskový sektor použil naviac z mimorozpočtových zdrojov o 8%.